CELEX: 32018D0924
Language: et
Date: 2018-06-22 00:00:00
Title: Nõukogu otsus (EL) 2018/924, 22. juuni 2018, millega tühistatakse otsus 2009/414/EÜ ülemäärase eelarvepuudujäägi olemasolu kohta Prantsusmaal

29.6.2018   
            
            
               ET
            
            
               Euroopa Liidu Teataja
            
            
               L 164/44
            
         NÕUKOGU OTSUS (EL) 2018/924,
   22. juuni 2018,
   millega tühistatakse otsus 2009/414/EÜ ülemäärase eelarvepuudujäägi olemasolu kohta Prantsusmaal
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 126 lõiget 12,
   võttes arvesse Euroopa Komisjoni soovitust
   ning arvestades järgmist:
   
               (1)
            
            
               Nõukogu otsustas 27. aprillil 2009 komisjoni soovituse põhjal otsusega 2009/414/EÜ (1) aluslepingu artikli 126 lõike 6 kohaselt, et Prantsusmaal on ülemäärane eelarvepuudujääk. Nõukogu märkis, et 2008. aasta valitsemissektori eelarvepuudujääk oli 3,2 % SKPst, mis ületab aluslepingus sätestatud kontrollväärtust 3 % SKPst. Valitsemissektori koguvõlg (mis oli olnud üle aluslepingus sätestatud kontrollväärtuse 60 % SKPst alates 2003. aastast) pidi 2008. aastaks jõudma 66,7 %-ni SKPst.
            
         
               (2)
            
            
               Aluslepingu artikli 126 lõike 7 ja määruse (EÜ) nr 1467/97 (2) artikli 3 lõike 4 kohaselt esitas nõukogu komisjoni soovituse põhjal samal kuupäeval Prantsusmaale soovituse korrigeerida ülemäärane eelarvepuudujääk hiljemalt 2012. aastaks. Nõukogu kehtestas tõhusate meetmete võtmise tähtpäevaks 27. oktoobri 2009.
            
         
               (3)
            
            
               Nõukogu esitas 2. detsembril 2009 aluslepingu artikli 126 lõike 7 alusel Prantsusmaale uue soovituse, millega pikendati ülemäärase eelarvepuudujäägi korrigeerimise tähtaega 2013. aastani. Nõukogu leidis soovituses, et Prantsusmaa on rakendanud tõhusaid meetmeid, kuid et on toimunud ootamatuid majandust kahjustavaid sündmusi, millel on olulised negatiivsed tagajärjed riigi rahandusele.
            
         
               (4)
            
            
               Nõukogu esitas 21. juunil 2013 aluslepingu artikli 126 lõike 7 alusel Prantsusmaale uue soovituse, millega pikendati ülemäärase eelarvepuudujäägi korrigeerimise tähtaega 2015. aastani. Nõukogu leidis, et olemasolevad tõendid ei võimalda järeldada, et tulemuslikke meetmeid ei ole võetud, kuid et on toimunud ootamatuid majandust kahjustavaid sündmusi, millel on olulised negatiivsed tagajärjed riigi rahandusele.
            
         
               (5)
            
            
               Nõukogu esitas 10. märtsil 2015 aluslepingu artikli 126 lõike 7 alusel Prantsusmaale uue soovituse korrigeerida ülemäärane eelarvepuudujääk 2017. aastaks. Nõukogu määras Prantsusmaale soovituse järgimiseks võetud meetmetest üksikasjaliku teatamise tähtajaks 10. juuni 2015.
            
         
               (6)
            
            
               Komisjon jõudis 1. juulil 2015. järeldusele, et valitsemissektori nominaalse eelarvepuudujäägi eesmärk peaks saavutatama nii 2015. kui ka 2016. aastal, samas kui eelarvekohandus pidi prognooside kohaselt jääma kõigi näitajate alusel mõlemal nimetatud aastal soovitatust väiksemaks. Seepärast leidis komisjon vastavalt meetmete tõhususe hindamise metoodikale, et menetlus tuleb peatada.
            
         
               (7)
            
            
               Vastavalt aluslepingutele lisatud ülemäärase eelarvepuudujäägi menetlust käsitleva protokolli artiklile 4 esitab komisjon andmed kõnealuse menetluse rakendamiseks. Nimetatud protokolli kohaldamise osana peavad liikmesriigid vastavalt nõukogu määruse (EÜ) nr 479/2009 (3) artiklile 3 esitama kaks korda aastas (enne 1. aprilli ja enne 1. oktoobrit) andmed valitsemissektori eelarvepuudujäägi ja võla kohta ning muud sellega seotud muutujad.
            
         
               (8)
            
            
               Esitatud andmete põhjal teeb nõukogu otsuse tunnistada kehtetuks otsus ülemäärase eelarvepuudujäägi olemasolu kohta. Lisaks tuleks otsus tühistada üksnes juhul, kui komisjoni prognooside kohaselt ei ületa puudujääk prognoosiperioodil aluslepingus sätestatud kontrollväärtust 3 % SKPst.
            
         
               (9)
            
            
               Lähtudes andmetest, mille komisjon (Eurostat) esitas määruse (EÜ) nr 479/2009 artikli 14 kohaselt pärast Prantsusmaa poolt aprillis 2018 esitatud teatist, 2018. aasta stabiilsusprogrammist ja komisjoni 2018. aasta kevadprognoosist, on võimalik teha järgmised järeldused.
               
                           —
                        
                        
                           Olles 2016. aastal jõudnud 3,4 %-ni SKPst, vähenes valitsemissektori eelarvepuudujääk 2017. aastal 2,6 %-ni SKPst. Kui võrrelda 2017. aasta eelarve-eesmärkidega, tulenes eelarvepuudujäägi vähenemine sellel aastal peamiselt maksutulude (eriti käibemaksu ja äriühingu tulumaksu) kasvutendentsist (0,7 % SKPst).
                        
                     
                           —
                        
                        
                           Prantsuse valitsuse poolt 25. aprillil 2018 esitatud 2018.–2022. aasta stabiilsusprogrammi kohaselt on 2018. aastal kavas eelarvepuudujääki vähendada 2,3 %-ni SKPst ja 2019. aastal 2,4 %-ni SKPst. Komisjoni 2018. aasta kevadprognoosi kohaselt on eelarvepuudujääk 2018. aastal 2,3 % SKPst ja 2019. aastal 2,8 % SKPst ning jääb seega prognoosiperioodil allapoole aluslepingus sätestatud kontrollväärtust, milleks on 3 % SKPst.
                        
                     
                           —
                        
                        
                           Struktuurne eelarvepositsioon (st majandustsükliga kohandatud valitsemissektori eelarvepositsioon ilma ühekordsete ja muude ajutiste meetmeteta) paranes 2017. aastal 0,5 % võrra SKPst. Struktuurne eelarvepositsioon on alates 2015. aastast paranenud kokku 0,7 % SKPst.
                        
                     
                           —
                        
                        
                           Valitsemissektori võla suhe SKPsse suurenes 2017. aastal 97,0 %-ni (2016. aasta 96,6 % tasemelt) peamiselt võlakoormuse muutuse ja eelarvepositsiooni vahelise erinevuse tõttu, millel oli võlataset suurendav mõju, kuna esmase eelarvepuudujäägi ja intressimaksed korvas üldiselt majanduskasvu ja inflatsiooni võlga vähendav mõju. Komisjoni 2018. aasta kevadprognoosi kohaselt peaks võlasuhe peamiselt kiire nominaalkasvu tulemusena, mis ületab esmast eelarvepuudujääki ja intressimakseid, kahanema 2018. aastal 96,4 %-ni ja 2019. aastal 96,0 %-ni.
                        
                     
         
               (10)
            
            
               Kooskõlas aluslepingu artikli 126 lõikega 12 tuleb nõukogu otsus ülemäärase eelarvepuudujäägi olemasolu kohta tühistada, kui ülemäärane eelarvepuudujääk asjaomases liikmesriigis on nõukogu arvates korrigeeritud.
            
         
               (11)
            
            
               Nõukogu arvates on ülemäärane eelarvepuudujääk Prantsusmaal korrigeeritud ja seega tuleks otsus 2009/414/EÜ tühistada.
            
         
               (12)
            
            
               Alates 2018. aastast ehk ülemäärase eelarvepuudujäägi korrigeerimisele järgnevast aastast kohaldatakse Prantsusmaa suhtes stabiilsuse ja kasvu pakti ennetuslikku osa ning Prantsusmaa peaks liikuma sobival kiirusel keskpika perioodi eelarve-eesmärgi suunas, muu hulgas järgides kulueesmärki, ja täitma võlakriteeriumi vastavalt määruse (EÜ) nr 1467/97 artikli 2 lõikele 1a,
            
         ON VASTU VÕTNUD KÄESOLEVA OTSUSE:
   Artikkel 1
   Üldise hinnangu kohaselt on ülemäärane eelarvepuudujääk Prantsusmaal korrigeeritud.
   Artikkel 2
   Otsus 2009/414/EÜ tühistatakse.
   Artikkel 3
   Käesolev otsus on adresseeritud Prantsuse Vabariigile.
   
      Luxembourg, 22. juuni 2018
      
         
            Nõukogu nimel
         
         
            eesistuja
         
         V. GORANOV
      
   
   
      (1)  Nõukogu 27. aprilli 2009. aasta otsus 2009/414/EÜ ülemäärase eelarvepuudujäägi kohta Prantsusmaal (ELT L 135, 30.5.2009, lk 19).
   
      (2)  Nõukogu 7. juuli 1997. aasta määrus (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta (EÜT L 209, 2.8.1997, lk 6).
   
      (3)  Nõukogu 25. mai 2009. aasta määrus (EÜ) nr 479/2009 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (ELT L 145, 10.6.2009, lk 1).